הוועדה לענייני ביקורת המדינה, כנסת 16, פרוטוקול מספר 7, 2003-03-25 09:00

אמנון כהן: אני פותח את הישיבה.

אמנון כהן: הנושא על סדר היום הוא: בקשה לחוות דעת מבקר המדינה על אנטנות המייצרות קרינה אלקטרומגנטית באתר "הלל" – המשך דיון ומעקב.

אמנון כהן: לפי הפרוטוקולים שעליהם עברתי זה כבר דיון רביעי.

אמנון כהן: שלושה יושבי ראש ועדה טיפלו בנושא, ואני הרביעי.

אמנון כהן: קראתי באחד הפרוטוקולים שיושב ראש הוועדה הקודם אמר שהוא יהיה האחרון שיטפל בנושא הזה.

קריאה: הוא היה אופטימי.

אמנון כהן: לו הממשלה היתה ממשיכה לכהן עד סוף הקדנציה, יכול להיות שכן.

אמנון כהן: אני גם מצפה שמבחינתי זו תהיה הישיבה הראשונה והאחרונה בנושא.

אמנון כהן: זה נראה תמוה שיש החלטת ממשלה משנת 2000 – חלפו כמעט שלוש שנים – והממשלה לא מבצעת אותה.

אמנון כהן: כשממשלה מחליטה החלטה ולא מבצעת אותה, זה ביזיון של הממשלה.

אמנון כהן: אני מבין שזה יכול לקחת חודש, חודשיים, שלושה, אבל מעל לשנתיים וחצי?

אמנון כהן: ובמה מדובר?

אמנון כהן: מדובר בבריאות הציבור; מדובר בדבר מאוד מאוד קשה מבחינתנו.

אמנון כהן: חווינו על עצמנו את כל הנושא של הקישון, על כל הבעיות שהיו שם.

אמנון כהן: בתחילת הדרך אף אחד לא התייחס לבעיה, ולאחר שלושים שנה גילו פתאום שהיו בקישון חומרים מאוד מאוד מסוכנים.

אמנון כהן: הנושא הזה של אנטנות המייצרות קרינה הוא נושא חדש בעולם.

אמנון כהן: עדיין אין מחקרים – גם בעולם, גם כאן – שמוכיחים חד משמעית שאין קרינה או אין סיכון.

אמנון כהן: אני פוחד לחשוב שבעוד כמה שנים יתגלה שיש סיכון גבוה מאוד, וכתוצאה מכך חלו הרבה מאוד אנשים במחלות קשות מאוד.

אמנון כהן: הדיון הזה מתקיים לאחר שהתפרסמה כתבה על יישוב סמוך לצורן, היישוב פורת, וחשבתי איך לתקוף את הנושא הזה, ובדיוק התקשר אליי ידידי חבר הכנסת אופיר פינס וביקש שנקיים דיון בנושא הזה.

אמנון כהן: הוא הפנה את תשומת לבי לכך שהיו דיונים לגבי יישוב דומה וקרוב, היישוב צורן, וגיאוגרפית שני היישובים האלה קרובים זה לזה, וכתבת התחקיר היתה מאוד קשה.

אמנון כהן: מדובר על אנשים שחלו בתקופה מסוימת ונפטרו.

אמנון כהן: אני מבין שאין מישהו שיכול להגיד היום חד משמעית, באחריות, שזאת לא תוצאה של הקרינה.

אמנון כהן: לכן, אנחנו אומרים שזו כן השלכה של הקרינה, ואתם תוכיחו שזה לא כך.

אמנון כהן: אנחנו אמונים לשמור על בריאות הציבור ואנחנו אמונים על כך שהחלטות ממשלה יתבצעו, ואם בסופו של הדיון היום נגיע להבנה ששום דבר לא מתקדם; ואם לא יהיה פתרון אחרי פרק זמן שעליו נחליט - ואני לא מתכוון לתת יותר מדי זמן לנושא הזה - נצטרך לשקול כמה צעדים.

אמנון כהן: אני רואה את הפתרון כפתרון שכל הגופים מסכימים לו.

אמנון כהן: הבעיה האמיתית היא במשרד הביטחון.

אמנון כהן: כאשר הוצעו חלופות לאתר "הלל" – העתקתו למקומות חלופיים - חלק מהן היו בהמלצה של משרד הביטחון, של אנשי המקצוע, ואתמול התקיים דיון בשיתוף משרד הפנים והמשרד לאיכות הסביבה, וגם לשם הגיעו אנשי צבא, אבל גם ציינו שם שלא הגיע האדם המומחה שייתן את התשובה הסופית אם אתר חילופי כזה או אחר מתאים או לא מתאים.

אמנון כהן: אני לא מבין את הסחבת הזאת של שנתיים וחצי, ומשרד הביטחון הוא המתעקש פה, הוא הגורם המעכב.

אמנון כהן: לכן, אם נקבל היום החלטה מהאנשים המוסמכים שהגיעו לכאן, מה טוב; ואם נגלה שעוד פעם הגיעו לכאן אנשים שלא יכולים לקבל החלטה, לפי דעתי, זו שערורייה שממסמסים את החלטות הממשלה ומבזבזים זמן יקר של מבקר המדינה, של הוועדה ושל כל חברי הכנסת כאן, ובפגישה הבאה אנחנו נזמין את שר הביטחון לתת לנו את ההחלטות.

אמנון כהן: אם זה לא יעזור, אני חושב שאני אזום הצעת חוק לסגירת אתר "הלל" לאלתר, ואחר כך שישברו את הראש.

אמנון כהן: אני חושב שיש עוד דרך לתקוף את הנושא, והיא: הקמת ועדת חקירה פרלמנטרית בנושא זה.

אמנון כהן: גם את זה אנחנו נשקול.

אמנון כהן: ודבר אחרון, בתיאום עם מבקר המדינה אולי נבקש ממנו חוות דעת.

אמנון כהן: אולי זה יעזור, אולי זה יזיז את הדברים.

אמנון כהן: את השערורייה הזאת צריך להפסיק לאלתר.

אמנון כהן: אני רוצה שהישיבה הזאת לא תהיה ארוכה מדי, כי היו כבר הרבה מאוד דיונים בנושא, הרבה מאוד אנשים דיברו – דברים לעניין ודברים בעלמא – באו אנשי מקצוע.

אמנון כהן: אני לא מומחה בתחום הזה, אבל אנחנו כוועדה וכאנשים אחראים חושבים שצריך להזיז את הנושא הזה, לסיים אותו.

אמנון כהן: ולכן, הישיבה היום צריכה להיות קצרה, עניינית.

אמנון כהן: אני אתמקד בסיכום הדיון האחרון מ-30 באוקטובר 2002 שהתייחס לשני נושאים: ראשית, רמות הקרינה ביישוב צורן.

אמנון כהן: בעקבות אי-הדיוקים וההבדלים בין הנתונים של גופים שונים הוחלט שבמהלך שבועיים מיום הדיון יתקיימו בדיקות של כל הגופים, והבנתי שהיו בדיקות ושיש גם ממצאים של הבדיקות, והנציגים בעצמם יביאו את הממצאים; והנושא השני, העתקה של אתר "הלל" לאחת משלוש החלופות שהציעו, ועד היום לא הגיעו להבנה בעניין זה.

אמנון כהן: גם לעניין זה נתנה הוועדה חודש ימים מ-30 באוקטובר, ואנחנו כבר כמה חודשים אחרי המועד הזה, ואני רוצה לדעת היום סופית איפה זה עומד.

אמנון כהן: אני מקווה שבעקבות הישיבה שהיתה אתמול עם נציגים של משרד הביטחון יגיעו היום התשובות מול משרד הפנים, שיוכלו לקדם את הנושא הזה על ידי צוות תכנון תמ"א 36ב', דרך כל מינהל התכנון, שלא נגיע למצב שמשרד הפנים יקדם את הנושא הזה, וברגע האחרון יבוא משרד הביטחון ויגיד: לא, אנחנו לא מסכימים.

אמנון כהן: לכן, אנחנו צריכים להגיע להבנה מעכשיו, מהיום, ולדעת איפה הדברים עומדים.

אמנון כהן: האם מבקר המדינה רוצה להתייחס לדברים לפני שאנחנו נכנסים לדיון?

אליעזר זנדברג: אני מחזיק בידי סיכום דיון בראשות מנכ"ל משרד הפנים – דיון שהתקיים ב-15 בינואר.

אליעזר זנדברג: עוד פעם מדברים ומדברים ומעלים חלופות והצעות.

אמנון כהן: גם אתמול היה דיון.

אמנון כהן: לכן, אנחנו נשמע את הצדדים.

אליעזר זנדברג: אני לא מעודכן לגבי הדיון אתמול.

ירדנה מלר-הורוביץ: אתמול היתה ישיבה של מינהל התכנון עם מערכת הביטחון.

ירדנה מלר-הורוביץ: גם שם דיברו.

אליעזר זנדברג: לפי סיכום המנכ"ל, מערכת הביטחון תהיה אחראית לבצע בדיקה משותפת עם משרד התקשורת וכל גורם רלוונטי אחר לגבי האתרים, ובראשם אתר גל-און ואתר גבעת חבלנים, וזאת עד 15 בפברואר.

אליעזר זנדברג: עד כמה שאני מבין, 15 בפברואר כבר חלף.

אליעזר זנדברג: אני חושב שישנה כאן סחבת בלתי נסבלת, ומישהו צריך לא רק להסביר אלא גם לתת את הדין למה הדברים נעשים בצורה כזאת.

אליעזר זנדברג: כפי שציינת, אדוני היושב ראש, ב-7 בספטמבר 2000 היתה החלטה של ועדת השרים.

אליעזר זנדברג: מאז חלפו גם כן כמה ימים.

אמנון כהן: כבוד מבקר המדינה, אני רק רוצה לציין שנמצאים אתנו כאן גם יושב ראש רשות השידור, מנכ"ל רשות השידור וכל המוזמנים המכובדים, ולפני שאתן להם את רשות הדיבור נשמע את התייחסותו של חבר הכנסת אופיר פינס שהיה בין היוזמים של הדיון.

אמנון כהן: בבקשה.

אופיר פינס-פז: כולנו פה חברי כנסת משופשפים – לפחות אלה שיושבים כאן.

אופיר פינס-פז: אנחנו לא חדשים ואנחנו לא ילדים.

אופיר פינס-פז: הממשלה פשוט עושה צחוק מהכנסת, וזה כשלעצמו לא נורא, בתנאי שאנשים לא משלמים על כך בחייהם.

אופיר פינס-פז: עושים צחוק או לא עושים צחוק, מנהלים מאבקי כוח, כל זמן שאנשים לא משלמים בחיים שלהם, זה בסדר.

אופיר פינס-פז: אם יש חשש וסכנה שעל המשחק הזה אנשים משלמים, זה לא יסולח.

אופיר פינס-פז: אדוני היושב ראש, אני חושב שאתה צריך להוביל - ואני בטוח שתקבל מאתנו גיבוי טוטאלי – להקמת ועדת חקירה פרלמנטרית.

אופיר פינס-פז: אני רוצה לדעת לא רק שמפנים את האתר; אני רוצה לדעת גם מה הנזקים, איך מטפלים בתושבים, מי נושא באחריות, מי קיבל את ההחלטות.

אופיר פינס-פז: אני רוצה לדעת הכול.

אופיר פינס-פז: אני רוצה שהציבור יידע.

אופיר פינס-פז: אנחנו לא נטייח פה דברים.

אופיר פינס-פז: קודם כול, אדוני היושב ראש – ואני בדקתי את העניין – עם כל הכבוד, רשות השידור לא עומדת על התחנה הזאת.

אופיר פינס-פז: אם כן, קודם כול היא צריכה להפסיק את השידור משם, מרגע זה.

אופיר פינס-פז: יש חלופה, אין חלופה - עצור, תשדר את רשת א' ממקום אחר.

אופיר פינס-פז: את רשת ד' הפסקת לשדר משם – יפה.

אופיר פינס-פז: תשדר את רשת א' ממקום אחר או אל תשדר את רשת א'.

אופיר פינס-פז: מה כל העניין פה?

אופיר פינס-פז: היתה הבעיה של צורן.

אופיר פינס-פז: בשבוע שעבר קיבלנו פתאום בפנים את העניין של מושב פורת.

אופיר פינס-פז: אנחנו במדינה אחרת?

אופיר פינס-פז: בושה, שנתיים אחרי שהממשלה והכנסת מטפלות בעניין ומקבלות החלטות - פתאום מושב פורת.

אופיר פינס-פז: מה אנחנו, מדינת עולם שלישי?

אופיר פינס-פז: עולם כמנהגו נוהג, הכל נשאר אותו דבר וממשיכים להתדיין אם כן מוצאים או לא מוצאים מקום חלופי?

אופיר פינס-פז: די כבר עם העניין הזה.

אופיר פינס-פז: קודם כול אני מציע שהוועדה תקבל החלטה שהיא קוראת לרשות השידור לא לשדר יותר משם – מהיום.

אופיר פינס-פז: עכשיו כן תמצאו אתר חלופי, לא תמצאו, זו כבר בעיה שלכם.

אמנון כהן: אני הבנתי מהפרוטוקולים שהגוף המפעיל הוא בזק, לא רשות השידור.

אופיר פינס-פז: בזק מפעילה עבור רשות השידור.

אופיר פינס-פז: אתם לא במשחק?

יוסף בר-אל: מבחינתנו אנחנו מקבלים שירות מבזק.

יוסף בר-אל: כל חלופה מקובלת עלינו.

אופיר פינס-פז: אני יודע שבזק אחראית על האתר והיא מפעילה אותו בעבורכם.

אופיר פינס-פז: תאמינו לי שעד כאן אני יודע.

אופיר פינס-פז: אני מבקש מכם להפסיק לשדר, ומבזק – להפסיק להפעיל.

אופיר פינס-פז: זה הכל.

אופיר פינס-פז: יש החלטת ממשלה.

אופיר פינס-פז: כן מצאו חלופה, לא מצאו חלופה, הציבור לא צריך לשלם את המחיר של הביורוקרטיה הזאת בין הרשויות הממשלתיות.

אופיר פינס-פז: ואני אומר לך, בכל מה שתציע בעניין זה נתמוך.

אופיר פינס-פז: תציע הצעת חוק, אני אתמוך בך; תציע ועדת חקירה פרלמנטרית, נגבה אותך; תציע ועדת משנה, נתמוך בך.

אופיר פינס-פז: נתמוך בכל כל דבר שיגרום לביזיון הזה להיפסק.

אופיר פינס-פז: צריך לנקוט את כל הסמכויות, ויש לך סמכויות כיושב ראש ועדה.

אופיר פינס-פז: זה פשוט מבזה אותי לבוא לפה בפעם השלישית לעניין שכבר אמנון רובינשטיין טיפל בו.

ירדנה מלר-הורוביץ: הנושא נדון גם בתקופה של חבר הכנסת עוזי לנדאו.

ירדנה מלר-הורוביץ: זו הפעם הרביעית שהוא עולה לדיון.

אופיר פינס-פז: לא להאמין, זו הפעם הרביעית שהנושא נדון.

אופיר פינס-פז: זו פשוט בושה, אבל עזבו את הבושה; אולי זה עולה גם בחיי אדם.

אופיר פינס-פז: אני לא רוצה להגיד את זה בביטחון כמו היושב ראש, כי אני לא רופא, אבל יש לי חשש כבד - הרי אנחנו כבר לא נאיביים - שכל הטרגדיות שקורות באזור הן לא רק צירוף מקרים, ואולי הן קשורות בכל זאת לקרינה מהאנטנות, ויש יותר ממומחה אחד שחושב שהדברים קשורים.

אופיר פינס-פז: אי אפשר לפתור בעיה כזאת במשך כל כך הרבה שנים, והממשלה מחליטה, ושום דבר לא קורה?

אופיר פינס-פז: לכן, אדוני היושב ראש, אני מציע שתנקוט את כל האמצעים שעומדים לרשותך, ללא כחל ושרק, ואני חושב שאתה צודק, הישיבה צריכה להיות ממצה וקצרה.

אופיר פינס-פז: אני, לצערי, לא אוכל להישאר כאן כל הישיבה כי אני צריך ללכת לוועדה אחרת, אבל אם ישיבה זו תתארך, אנסה לחזור.

אופיר פינס-פז: תודה.

אמנון כהן: תודה רבה.

אמנון כהן: בבקשה, חבר הכנסת גפני.

משה גפני: אדוני היושב ראש, אני כחבר הכנסת מרגיש בושה להשתתף בדיון הזה, כי הדיון הזה אסור היה לו להתקיים במשטר מסודר ונורמלי.

משה גפני: הממשלה קיבלה החלטה, ולכל הדעות מדובר באתר שהיה צריך להיסגר מזמן.

משה גפני: מוצאים או לא מוצאים חלופות, האתר אמור היה להיסגר.

משה גפני: ביקשתי מיושב ראש הכנסת דיון מהיר בעניין הזה, אבל היות שאתה יושב ראש חרוץ, מלאכתם, אני לא רוצה להגיד "של צדיקים", נעשית בידי אחרים.

משה גפני: על כל פנים, אדוני היושב ראש, המצב הזה הוא מצב בלתי נסבל.

משה גפני: טיפלתי בנושאים דומים גם בתפקידי הקודם כיושב ראש ועדת הפנים וגם כחבר הכנסת.

משה גפני: לגבי הוודאות או אי הוודאות שיש לזה השלכה על חיי אדם, אני יכול לומר לך שכאשר דליה איציק היתה השרה לאיכות הסביבה וכן כשהשר צחי הנגבי ושרים אחרים כיהנו בתפקיד זה, העברנו כמה אתרים כאלה - במודיעין עלית ובמקומות אחרים - למקומות אחרים כדי שלא יהיו בקרבת תושבים.

משה גפני: התייעצתי עם רבנים, והם אמרו לי שמדובר בסכנה ממשית לחיי אדם.

משה גפני: אפשר לקיים דיון האם הסכנה הממשית הזאת קיימת בסבירות של 90% או 30% או 70%, אבל אם אנחנו כיהודים מחללים את היום הקדוש לנו, את יום הכיפורים, על ספק פיקוח נפש, הרי לשבת כאן בכנסת ולדון על ביורוקרטיה מגעילה, על הנושא של סכנה לשלום הציבור - אני חושב שזו בושה למדינת ישראל, בושה לנו כחברי הכנסת.

משה גפני: אני לא מבין על מה הדיון.

משה גפני: צריך לתת הוראה לסגור את האתר הזה.

משה גפני: מה המשחקים האלה?

משה גפני: עם מי משחקים, עם התושבים, עם הילדים, עם הנשים, עם הגברים?

משה גפני: אני חושב שזו בושה וחרפה.

משה גפני: לדעתי, אסור לקיים את הדיון הזה.

משה גפני: עם כל הכבוד, צריך פשוט לתת הוראה שהאתר הזה ייסגר עכשיו ולמצוא חלופות.

משה גפני: מה זה?

אופיר פינס-פז: אני מבקש לפנות לנציגי בזק.

אופיר פינס-פז: למה אתם לא סוגרים את האתר?

עו"ד בשמרו שלוש: עוד אין הנחיות לסגור את האתר.

חיים מזר: למה לא לסגור את כל האתרים בישראל?

חיים מזר: למה רק שם?

חיים מזר: בואו נסגור את האתרים ביבנה, בעכו.

קריאות: - - -

יאיר אלוני: אל תעבוד עם מחשב, חבר הכנסת פינס, זה מסוכן לבריאות.

אופיר פינס-פז: אני יודע שאתם רוצים לגרור את זה לאבסורדום.

אופיר פינס-פז: אתם תתנו תשובות למה שאנחנו רואים כאן, לטרגדיות האנושיות.

אופיר פינס-פז: אל תתחילו לומר לנו "תסגרו את המחשב, תסגרו את הפלאפון".

תומר רוזנר: יש החלטת ממשלה.

משה גפני: אדוני היושב ראש, יכול להיות שנצטרך לקיים דיון בוועדת המדע והטכנולוגיה של הכנסת.

אמנון כהן: הם קיימו דיון.

משה גפני: יכול להיות שצריך לקיים דיון פילוסופי בוועדת המדע והטכנולוגיה לגבי השפעתם של מכשירי האלקטרוניקה, כמו המחשבים והטלפונים הסלולריים והשידורים הלוויניים, על בריאותו הפיסית והנפשית של האדם, אבל כאן מדובר על אתר ספציפי שלגביו יש החלטה, ואני מציע לא לגרור את זה לשום דיון אחר.

משה גפני: זה הנושא; לגביו יש החלטה, וכשהתקבלה ההחלטה, לא דנו על מחשבים, לא דנו על טלפונים סלולריים ולא דנו על השידור הציבורי.

משה גפני: דנו על האתר הזה, ועל האתר הזה התקבלה החלטה.

משה גפני: מעבר לעניין הזה אין דיון, וגם לגבי עניין זה לא צריך לקיים דיון אלא צריך לתת הנחיה לסגור את האתר.

משה גפני: תודה.

אמנון כהן: אני מבקש לשמוע מנציגי משרד הביטחון מדוע כל העיכוב.

אמנון כהן: אולי יש לכם כבר תשובה בעקבות הפגישות שהיו אתמול.

אמנון כהן: אתמול לא יכולתם לתת תשובה כי לא היה המומחה הטכני המוסמך לתת את התשובות.

אורי אריאל: מה אחריותו של משרד הביטחון?

ירדנה מלר-הורוביץ: - לאתר החילופי.

אופיר פינס-פז: למה בזק לא סוגרת את האתר?

עו"ד בשמרו שלוש: לא נתנו הוראה לסגור.

אופיר פינס-פז: מי יכול לתת לכם הוראה?

אופיר פינס-פז: אתם לא יכולים להבין שאם יש החלטת ממשלה, גם אתם וגם רשות השידור - - -

עו"ד בשמרו שלוש: החלטת הממשלה לא היתה- - -

יוסי מלכה: זה לא נכון.

יוסי מלכה: אני יכול להביא לך סעיף מההסכם.

יוסי מלכה: ההסכם הזה אושר בהחלטת ממשלה ב-28 בספטמבר.

אמנון כהן: אדוני, אני מבקש לא להפריע.

אמנון כהן: ביקשתי לשמוע את נציג משרד הביטחון.

אמנון כהן: בבקשה, אדוני, תציג את עצמך.

שלמה אלון: שלמה אלון, ראש חטיבת נכסים במשרד הביטחון.

אמנון כהן: או להעתיק אותו.

אמנון כהן: תדבר על החלופות.

שלמה אלון: ראשית, אני רוצה להגיד שהנושא הזה מבחינת צה"ל הוא מאוד מורכב, מאוד חשוב ומאוד בעייתי, כי יש במדינת ישראל נתיבי טיסה למטוסי קרב, ולפעמים נתיבי הטיסה מבוצעים אך ורק על ידי המכשירים.

שלמה אלון: כשאתה שם מכשיר שמקרין מתחת למטוס ועוטף אותו במין קרינה, זה יכול לשבש לו את כל המכשירים, ואז הטייס יכול לאבד את הכיוונים, ובמהירויות גבוהות כרוכה בזה סכנה.

שלמה אלון: זה דבר ראשון.

קריאה: - - -

שלמה אלון: אני אגיע גם לנקודה שכבודו העלה ואני מקווה שהתשובה תניח את דעת כולם, אבל אני חייב להתייחס לרקע, כי קצת הותקפנו ואני רוצה להעמיד את הדברים בפרופורציה הנכונה מבחינת מערכת הביטחון.

שלמה אלון: לאחרונה קיבלנו גם נתון – וזה השפיע מאוד על ההליך – שהאתר צריך להיות במרחק של 15 עד 20 קילומטר מהחוף.

שלמה אלון: זאת אומרת, החלטת הממשלה היתה ב-2002, ולו היו מוצאים אז אתר חלופי, הוא לא היה מתאים.

שלמה אלון: כאמור, זה גם כן נתון שהגיע לאחרונה.

שלמה אלון: כמו שאמרת, אתמול התקיים דיון, ומבחינת מערכת הביטחון נמצא אתר גל-און – ואני אומר את זה בהתניה – כחלופה מתאימה לאתר "הלל".

שלמה אלון: מה ההתניה?

שלמה אלון: אני לא אחזור על הכל, אני רק אתן מספר דוגמאות: המערכות שמטפלות ובונות בדקו ומצאו, בהמשך לבקשתנו, שגובה האנטנות יהיה 150 מטר במקום 225 מטר - עם אנטנות בגובה 150 מטר חיל האוויר יודע להסתדר - וכן שעוצמת השידור תהיה 10 מגהרץ ולא מעבר לזה, כי אז זה יוצר את הכיפה, ואנחנו ננחה את חיל האוויר לטוס מעל הכיפה הזאת, ואפשר להסתדר.

שלמה אלון: אם כן, קודם כול אנחנו מבקשים לקבל את כל ההתניות בכתב.

שלמה אלון: לאחר מכן אנחנו נעגן אותן באיזשהו נוהל או נבקש מהם לעגן אותן באיזשהו נוהל, כי רצינו להסתכל על זה לטווחים של 10-15 שנים.

שלמה אלון: אני מניח שבעוד 15 שנים כולנו לא נהיה בתפקידינו הנוכחיים, וטכנאי כלשהו עלול לבוא ולשים מכשיר בעוצמה יותר גבוהה ולגרום לנזק, ואווירון יכול ליפול כתוצאה מכך.

שלמה אלון: לכן, אנחנו צריכים להכניס את זה לנהלים כדי שזה יהיה מסודר.

שלמה אלון: הנוהל יקבע, למשל: אם אתה בא להגביר עוצמה או להחליף משדר, נא לתאם את זה עם מערכת הביטחון.

שלמה אלון: אני חושב שכדי לסכם את זה סופית יידרשו לנו בין עשרה ימים לשבועיים – משהו מעין זה – כדי שנוכל לחזור אליך בצורה מסודרת, עם התחייבות שאכן אתר גל-און נבחר כאתר מאושר על ידי המערכות הצבאיות, מאושר על ידי משתתפי הדיון – כל מי שהיה בדיון מאשר את הנתונים – ועם זה נוכל להתקדם.

משה גפני: ממי אתה מבקש אישורים בכתב?

שלמה אלון: מבזק ומכל הטכנאים שהיו אתמול בדיון, ממי שאמר: אני מוכן להתחייב לרדת מ-225 מטר ל-150 מטר גובה.

קריאה: משרד התקשורת.

אמנון כהן: משרד התקשורת צריך לתת אישור?

שלמה אלון: כן.

שלמה אלון: אתמול בדיון אמרו: אנחנו מסכימים.

שלמה אלון: הישיבות בצה"ל נגמרו אתמול בעשר בלילה- -

אורי אריאל: אני מניח שתוך שבועיים – אם כי קשה לי להאמין שזה ניתן בלחץ המלחמתי והתקציבי – יהיה לך אישור ממנכ"ל משרד הביטחון.

אורי אריאל: מה ההליך וכמה זמן יידרש על פי הערכתך כדי שיהיה לך אישור של הוועדה למתקנים ביטחוניים וכולי - - -

שלמה אלון: אנחנו גמרנו את ההליך.

שלמה אלון: מפה מתחילה מערכת הביצוע לפעול.

אורי אריאל: - של בזק.

שלמה אלון: כן.

שלמה אלון: לכן, אמרתי שאני לא רוצה להתייחס לשאלה אם צריך או לא צריך לסגור את האתר, כי צריך לבנות משהו חדש, ואני מניח שזה עניין של שנה-שנתיים - - -

חיים מזר: חיים מזר, סגן מנהל אגף ספקטרום.

חיים מזר: נבחרתי על ידי 78 מדינות לייצג את מדינת ישראל בארגון התקשורת של האו"ם.

אמנון כהן: אתה צודק בכל מה שאתה אומר, אבל מה שחמור הוא שלא מקיימים את החלטת הממשלה, לא מבצעים אותה.

אמנון כהן: מבחינתי זה חמור וזה לא מינהל תקין.

אמנון כהן: אתה אומר שזה לוקח זמן, שלמשרד הביטחון יש בעיה?

אמנון כהן: בבקשה, תבטל את ההחלטה שנתקבלה, תבקש החלטה אחרת, אבל שנתיים וחצי אחרי שיש החלטת ממשלה ולא מטפלים בה או משחקים אתה, אתה לא יכול לבוא ולהגיד לי: זה בסדר גמור, זה לא חמור, זאת לא שערורייה.

אמנון כהן: זו כן שערורייה.

אמנון כהן: יש בעיה?

אמנון כהן: – הממשלה צריכה להחליט; מי שהחליט צריך להחליט אחרת.

חיים מזר: בהסכם עם התושבים אנחנו – משרד התקשורת והמשרד לאיכות הסביבה – עומדים.

חיים מזר: מה שהכי חשוב הוא שיש תיאום מלא בין משרד הבריאות, המשרד לאיכות הסביבה, משרד הפנים ומשרד הביטחון.

חיים מזר: במסגרת דיונים קונסטרוקטיביים עם משרד הביטחון הגענו אתמול למספרים, שכנראה, מקובלים על כולם.

חיים מזר: זאת אומרת, אם אנחנו נעמוד בהתניה של 445 מטר כיפה מעל התחנה ונעמוד בעוצמות של 10 וולט למטר, לא מגהרץ, וזה יוריד אותנו לכ-500 קילוואט הספק שידור - ולזה פחות או יותר נלך גם בתמ"א 36ב – קרוב לוודאי שתמ"א 36ב תכריז על האתר שהוזכר כאתר חליפי.

חיים מזר: אנחנו בוחנים גם אתר נוסף, כך שאם תהיה בעיה עם האתר הזה, לא נצטרך לחזור לוועדה המכובדת.

רן כהן: גם כשהתחלנו את הטיפול בנושא הקישון אמרו שאין הוכחה, ואנשים נמצאים כבר הרבה זמן בתוך הקבר, בלי שום הוכחה.

אמנון כהן: ובעוד עשרים שנה יגידו שהקרינה הזאת גרמה למחלות אלה ואלה.

חיים מזר: כשהיינו במושב פורת, נשאלנו: אם אין בעיה, מדוע הורדתם את הספק השידור בצורן?

חיים מזר: אם מתוך פאניקה נסגור את המשדרים בצורן, יאמרו לנו כל שאר התושבים הקרובים למשדרים: בואו תסגרו גם כאן.

אמנון כהן: מר מזר, אני מבקש שתתמקד.

אמנון כהן: אתה אומר שהנושא שהעלה משרד הביטחון מקובל עליכם פחות או יותר?

חיים מזר: מקובל עלינו ועל משרד הפנים.

אמנון כהן: אבל אתה אומר שזה מקובל עליכם כמשרד התקשורת ואתה צופה, שבעזרת השם, תוך עשרה ימים עד שבועיים הנושא הזה - - -

משה גפני: אבל, אדוני היושב ראש, יש פה אי הבנה.

משה גפני: נעמיד את הדברים על דיוקם.

משה גפני: חבר הכנסת רן כהן הזכיר את מה שהיה בקישון.

משה גפני: אני רק רוצה שנדע שאם נלך על פי התכנית שלהם, מדובר על שלוש שנים מינימום, ומהניסיון שלנו אנחנו יודעים מה המשמעות של מינימום.

משה גפני: לא מדובר על עשרה ימים אלא על שלוש שנים, לדבריהם.

משה גפני: עכשיו תאר לעצמך שמר מזר עוד יעזוב את מקום העבודה שלו וייכנס לשם מישהו חדש.

משה גפני: במקרה כזה המינימום של שלוש שנים יהפוך למשהו אחר לגמרי.

אמנון כהן: זה הליך.

משה גפני: המשמעות של העניין היא שאם לא סוגרים מיד, האתר נשאר פתוח.

משה גפני: שלא תהיינה אי הבנות.

רן כהן: אדוני היושב ראש, אני מצטער שלא הייתי בתחילת הישיבה בגלל אילוצים, אבל האסון הכי גדול הוא בכך שהישיבה הזאת היתה צריכה להתקיים.

אמנון כהן: קראתי בפרוטוקול שהבטחת שאותה ישיבה שניהלת תהיה הישיבה האחרונה בנושא זה.

רן כהן: אם האתר לא ייסגר הנושא יבוא לדיון פעם נוספת, ואני חושב שהאסון יהיה עוד יותר גדול.

רן כהן: אני בעד השידור הציבורי, שלא יהיו פה אי הבנות.

רן כהן: אני חושב שמי שהורג את השידור הציבורי גורם אסון למדינת ישראל ולחברה הישראלית, אבל זה שאנחנו איבדנו את יכולת הביצוע של מדינת ישראל – גם זה אסון.

רן כהן: בתפקידי בוועדת החוץ והביטחון הייתי בסין.

רן כהן: עיירה בשם שנזן, שמנתה 30,000 תושבים לפני שתים-עשרה שנה - היום היא עיר ענקית בת 6 מיליון תושבים, עם שדות תעופה מדהימים וכולי.

רן כהן: ואצלנו לא מצליחים להזיז אנטנה.

רן כהן: אני לא יודע איך לקרוא לזה.

רן כהן: זה כישלון של הציונות, כישלון של העשייה.

רן כהן: לא יכול להיות שאי אפשר להזיז אנטנה.

רן כהן: חברים יקרים, סיכמנו את העניין בכך שהטלנו את זה עליכם ואמרנו: אתם משרד ממשלתי, אתם התחייבתם התחייבות מסוימת, ואתם תבצעו את התחייבותכם.

רן כהן: ואידך זיל גמור.

רן כהן: חשבנו שבזה נגמר העניין.

רן כהן: הרי אם לא נסמוך על משרדי הממשלה, על מי נסמוך?

אמנון כהן: חבר הכנסת רן כהן, ההחלטה שלכם – של הוועדה – היתה שתוך התקופה שהקצבתם, של חודש ימים, יגיעו להחלטה לגבי האתרים החלופיים שמוסכמים על משרד הביטחון, משרד התקשורת וכל הגופים.

אמנון כהן: המצב כרגע הוא שעדיין אין החלטה, ואנחנו רוצים לקבל היום לפחות את הסיכום שיש שתיים-שלוש חלופות להעתקת אתר "הלל".

אמנון כהן: ברור שזה לוקח זמן מבחינת תכנון ואישורים לכל התכנית הזאת, ואנחנו צריכים גם להחליט אם לסגור לאלתר את האתר או לא לסגור אותו.

רן כהן: אדוני היושב ראש, תאמין לי, כמי שקיבל הרבה מאוד החלטות בחייו, גם בנושאים צבאיים, אני רוצה להגיד לך שקבלת החלטה היא הדבר המשמעותי ביותר.

רן כהן: מי שמקבל החלטה חפוזה מדי או החלטה מאוחרת מדי חוטא למטרה שהציב.

רן כהן: זאת בעצם הבעיה הגדולה.

רן כהן: ולכן, לאחר הסיכום שקראת, עוד היו הרבה מאוד מגעים - תשאל את המשרד לאיכות הסביבה, את ראש המועצה המקומית ואת כל האנשים – ביני לבינם, גם לגבי פרמטרים, גם לגבי הבדיקות והממצאים, וכל הזמן דחקתי בהם לקבל את ההחלטה.

רן כהן: לא רוצים לקבל החלטה.

רן כהן: רוצים עוד ישיבות ושיבואו עוד המון אנשים ושנראה זה את זה ונשיר בצוותא, ובינתיים הזמירות האלה גורמות לאנשים נזק ודאי.

רן כהן: אף אחד לא נהנה מזה, זאת כל הבעיה.

רן כהן: רשות השידור סובלת - אני אומר לך את זה מידיעה - בצורן סובלים, בפורת סובלים, המשרד לאיכות הסביבה סובל.

רן כהן: כולם סובלים כי אין לאף אחד אומץ לב לקבל החלטה.

רן כהן: כל מה שצריך לעשות, עם כל הכבוד, זה ראשית לקבל את ההחלטה שאתם התחייבתם לקבל.

רן כהן: יש נתונים כאלה וכאלה, סוגרים.

רן כהן: שנית, להגיש לישיבת הממשלה הקרובה החלטה.

רן כהן: מחליטים ועושים, כי בלי זה לא יזוז כלום.

רן כהן: תבינו את העניין, בלי החלטה כזאת לא יזוז כלום, ומה שיקרה הוא שכולם ימשיכו לדמם.

רן כהן: רבותיי, יש לנו כוחות לדמם?

רן כהן: תודה.

אמנון כהן: תודה.

אמנון כהן: בבקשה, חבר הכנסת אורי אריאל.

אורי אריאל: אדוני היושב ראש, אני מציע לקבל החלטה שהוועדה קוראת לסגור את האתר.

אורי אריאל: כנראה, זה לא ייפתר בקצב המתאים.

אורי אריאל: יכול להיות שבסוף זה יסתדר, אבל הסוף הזה יהיה מאוחר.

אורי אריאל: הוועדה קוראת לסגור את אתר השידורים הזה, את האנטנות האלה.

אורי אריאל: אני מעריך שמי שחשוב לו לשדר – יזוז הרבה יותר מהר לאור החלטות כאלה.

אורי אריאל: משהו אחר לא יביא את התוצאות הנדרשות.

אורי אריאל: היתרון של חלק מהאנשים הוא שהם מתחלפים כל הזמן – הזכיר את זה חבר הכנסת גפני - ואז אפשר לדון כל פעם מחדש.

אורי אריאל: צריך לקבל החלטה ברורה בעניין זה, וזה יעזור לקדם את הנושא.

אמנון כהן: תודה.

אמנון כהן: הייתי רוצה לשמוע מנציגי משרד ראש הממשלה איך הם עוקבים, איך הם דואגים שהחלטות ממשלה יתבצעו מול כל הגורמים.

אמנון כהן: הבנתי שהיתה ועדת היגוי בראשות מנכ"ל משרד ראש הממשלה.

אמנון כהן: אולי כולם התחלפו, כמו שחבר הכנסת גפני אמר, אבל יחד עם זאת ההחלטות צריכות להמשיך ולהתבצע.

אמנון כהן: מי ריכז את הנושא הזה במשרד ראש הממשלה?

אורי אריאל: - גבי גולן.

אורי אריאל: הוא לא פה.

ירדנה מלר-הורוביץ: ואני גם לא רואה כאן את משה איתן.

אמנון כהן: כנראה, כך הם עובדים גם.

אמנון כהן: לא מגיעים לדיונים, כך מבצעים את החלטות הממשלה, ולכן העניין מתמסמס שנתיים וחצי, וכנראה, זה עוד יימשך.

אמנון כהן: אני מבקש לשמוע את התגובה של משרד הפנים.

רן כהן: אדוני היושב ראש, אני מבקש שלא תדלג על זה.

רן כהן: אתה צריך לכתוב מכתב מחאה בשם כולנו על אי ההתייצבות.

רן כהן: זו פגיעה בכנסת ופגיעה בוועדה.

אמנון כהן: זו פגיעה בעצמם קודם כול.

רן כהן: לא, זו פגיעה בכנסת.

רן כהן: בעצמם הם לא פוגעים.

אמנון כהן: נציגת משרד הפנים, בבקשה, תציגי את עצמך.

דלית זילבר: דלית זילבר, מרכזת תמ"א 63.

דלית זילבר: אני אתייחס אך ורק לחלופה לאתר "הלל".

דלית זילבר: הצוות הבין משרדי של דני רוזן, שקבע בשנת 2000 שיש לקבוע אתר חלופי, הציע מספר אתרים.

דלית זילבר: הוא הציע אותם ברמה מאוד כללית, בלי בדיקה מעמיקה, היינו, לא ברמה שמאפשרת להעביר את זה לתכנון.

דלית זילבר: לפני שנה, ב-2001, מנכ"ל משרד ראש הממשלה העביר את זה לעורכי תמ"א 36ב, ובעצם כאן זה נכנס להליכים של התמ"א.

דלית זילבר: היו לנו מספר חלופות שנבדקו על פי כל הפרמטרים, ואני כל הזמן מזכירה שאנחנו לא רוצים ליצור בעיה במקום חדש, ולכן יש משמעות מאוד גדולה לבדוק את כל הגורמים האחרים שישפיעו על האזור במיקום החדש של האתר.

דלית זילבר: אנחנו הצענו מספר אתרים, וביניהם גם אתר גבעת חבלנים.

דלית זילבר: הוא נראה כחלופה הנבחרת, ופתאום הגיע אלינו נתון נוספת שאנחנו מחויבים ל-15 קילומטר מהחוף - אני הסברתי את זה גם בישיבה הקודמת – בשביל כל השידורים לדלתא של הנילוס, וזה טרף לנו את הקלפים, והתחלנו לחפש אתר אחר, אתר נוסף שהמשדרים של רשת ד' ביקשו לעבור אליו, ומצאנו אתר, שלדעתנו – ובעצם לדעת כל הגורמים – נראה הכי מתאים, וזה גל-און, שכרגע יש עליו תכנית מאושרת לתקשורת; היא לא תכנית שמפרטת אילו אתרים היא כוללת, אבל כרגע יש לנו אתר תקשורת ב-1,000 דונם, שלדעתנו, מספיק בהחלט לצרכים של העתקת האתר לשם.

דלית זילבר: וניסינו לעשות את כל התיאומים.

דלית זילבר: שוב, הגענו לנושא של משרד הביטחון – מה שהיה גם בישיבה הקודמת - רק בינואר התקיימה ישיבה עם מערכת הביטחון, לא קיבלנו את התשובות שרצינו.

דלית זילבר: האופטימיות בישיבה אתמול - - -

אמנון כהן: זה בעקבות כך שהחלטנו שיהיה דיון היום.

אמנון כהן: כנראה, זה היה קטליזטור במידה מסוימת.

דלית זילבר: לא.

דלית זילבר: אני כבר אמרתי להם שיום לפני כן יש ישיבה ושאני מקווה שנגיע לתוצאות, ואכן הגענו אתמול לתוצאות מבחינת כל ה"ירוקים" שבצבא, אין עם זה בעיה, ונשארה הבעיה עם חיל האוויר.

דלית זילבר: אני לא מבינה בגוונים ובכל הנושא של הפרעות למכשירי טיסה.

דלית זילבר: בעיקרון גם אנחנו מתכנסים לאתר גל-און, אבל אנחנו עדיין לא יורדים לגמרי מגבעת חבלנים.

דלית זילבר: מבחינתנו זה מגיע למועצה הארצית עם שתי החלופות, כשגל-און מהווה חלופה מרכזית.

דלית זילבר: אני מבינה שהיום, מבחינת משרד התקשורת, אפשר להסתדר בגל-און עם כל האתר כולו.

דלית זילבר: אנחנו חושבים שרצוי לפצל, אבל אם יש לנו גל-און, זה כבר טוב, וברגע שזה יעבור למועצה הארצית - אני רק מזכירה שהליכי התכנון לא נגמרו - - -

אמנון כהן: זו השאלה שרציתי לשאול אותך, גב' זילבר.

אמנון כהן: אחרי שיש הסכמה של משרד הביטחון ושל משרד התקשורת לשתי החלופות, ואתם מתקדמים עם זה הלאה במשרד, עם התכנון וכולי – כמה זמן נדרש מאותו רגע?

דלית זילבר: זה עובר למועצה הארצית, והמועצה הארצית מעבירה את זה להערות הוועדות המחוזיות וגם - - -

אברהם נתן: אבל יש הליך מקוצר לפרויקטים כאלה, לא?

אמנון כהן: יש פרויקטים לאומיים.

אמנון כהן: זה יכול להיכנס במסגרת זו?

דלית זילבר: לא התמ"א.

דלית זילבר: צריכים לעשות תכנית מפורטת לגל-און, והיא יכולה להיכנס בהחלט למסגרת הוועדה של התהליכים המקוצרים.

דלית זילבר: אני מדגישה, רק התכנית המפורטת.

תומר רוזנר: מדוע לא נעשתה תמ"א ברמה של תכנית מפורטת?

דלית זילבר: אנחנו עדיין בשלב של חיפוש החלופה, לא ברמה של תמ"א מפורטת.

דלית זילבר: אני לא יודעת אם זה נכון להכין במקום הזה תכנית מתאר ארצית ברמה מפורטת, כי ברגע שהתמ"א קובעת, הכל מתואם וכולם מסכימים, כל מה שנשאר זה להכין את התכנית המפורטת - - -

תומר רוזנר: מדוע לשדה התעופה בן גוריון אפשר לעשות תכנית מפורטת, עם חלופות, עם תזכיר השפעה על הסביבה, במועצה הארצית, ואילו לאנטנה - - -

דלית זילבר: מה שאני אומרת לך הוא שכרגע אנחנו בשלב האיתור של החלופה.

דלית זילבר: אם מחליטים לעשות תכנית מפורטת או תכנית מתאר ארצית מפורטת - זו החלטה בשלב הבא.

דלית זילבר: אני לא חושבת שתכנית מתאר ארצית מפורטת, אחרי תמ"א 36ב שתאושר, תהיה יותר קצרה מתכנית מפורטת רגילה, וגם מן הראוי שתהיה אפשרות להתנגד לה.

תומר רוזנר: גם בתמ"א ארצית מפורטת נותנים את האפשרות להתנגד.

דלית זילבר: אפשר לקבל החלטה כזו.

אמנון כהן: גב' זילבר, כמה זמן בערך נדרש מהיום שבו הם מחליטים על החלופות עד שאתם מכינים את כל החומר?

דלית זילבר: אנחנו מגישים את זה למועצה הארצית, והיא נותנת 90 יום להערות של הוועדות.

תומר רוזנר: מתי מגישים?

דלית זילבר: אחר כך צריך לדון בהערות ולהחזיר את זה למועצה ולממשלה.

ירדנה מלר-הורוביץ: מתי אתם מגישים?

דלית זילבר: אנחנו מחכים לאישור הסופי.

דלית זילבר: מבחינתנו ברגע שיש לנו האישור הסופי, בישיבת המועצה הראשונה לאחר מכן זה יוגש.

דלית זילבר: הכל מוכן, מלבד זה.

אמנון כהן: את חושבת שתידרש שנה?

דלית זילבר: שנה?

דלית זילבר: - אני מקווה.

אמנון כהן: תודה.

אמנון כהן: בבקשה, אדוני.

אמנון כהן: תציג את עצמך.

ד"ר אליהו ריכטר: ד"ר אליהו ריכטר, מנהל היחידה לרפואה תעסוקתית וסביבתית, בית ספר לרפואה - - -

אמנון כהן: רק שנייה.

אמנון כהן: הייתי רוצה לשמוע עכשיו את נציגי המשרד לאיכות הסביבה.

אמנון כהן: בבקשה, גברתי, תציגי את עצמך.

ד"ר מיקי הרן: מיקי הרן, סמנכ"לית תעשיות במשרד לאיכות הסביבה, ונמצא כאן גם ראש אגף רעש וקרינה, פרופ' סטיליאן גלברג.

ד"ר מיקי הרן: אנחנו רוצים לומר שני דברים.

ד"ר מיקי הרן: ראשית, אנחנו היינו שותפים להסכם הזה.

ד"ר מיקי הרן: הוא יצא, בין השאר, בעקבות לחץ שלנו, וכמו שאמרתי בוועדה הקודמת, אנחנו היינו אלה שהתנגדו להקמה של בית הספר ליד האנטנה.

ד"ר מיקי הרן: אמרנו: אל תקימו בית ספר.

ד"ר מיקי הרן: לא שמעו בקולנו.

אמנון כהן: איפה יקימו בית ספר?

אמנון כהן: ילדים צריכים ללמוד.

ד"ר מיקי הרן: אבל האנטנה היתה קיימת.

ד"ר מיקי הרן: זאת אומרת, את הבעיה ראינו כבר אז.

ד"ר מיקי הרן: זה מה שאני רוצה לומר.

ד"ר מיקי הרן: ההסכם הזה נחתם יחד אתנו, ואנחנו אמרנו: רבותיי, יש פה אנטנה, היא כבר קיימת, יש עקרון הזהירות, נא להזיז אותה.

ד"ר מיקי הרן: עכשיו נתייחס למצב הקיים היום, וכמו שנאמר פה, להחליט זה הדבר החשוב, וכדאי שתדע כמה עובדות לפני שתחליטו מה אתם רוצים לעשות בדיוק.

ד"ר מיקי הרן: ושלא תהיה אי הבנה, האנטנה צריכה לזוז, על זה אין ויכוח, אבל אני רוצה שתדע כמה עובדות, אדוני היושב ראש, כי את העובדות צריך לקבל כמות שהן.

ד"ר מיקי הרן: בוועדה הקודמת שמענו את ד"ר בר חנא – מי שאחראי על רישום הסרטן – אומר שבפורת יש פחות ממחצית כמות הסרטן על פי מה שנצפה.

ד"ר מיקי הרן: זו עובדה אחת.

קריאה: תגידי גם מה אומרים התושבים בפורת.

ד"ר מיקי הרן: אמרתי כבר את דעתי – צריך להעביר את האנטנה.

קריאה: למה את מצטטת רק אותו?

קריאה: תצטטי גם את האחרים.

ד"ר מיקי הרן: אני רק רוצה להעמיד את הדברים על דיוקם.

ד"ר מיקי הרן: אנחנו משרד מאוד מקצועי.

ד"ר מיקי הרן: אנחנו חייבים לקבל את ההחלטות שלנו על פי נתונים נכונים ודברים נכונים.

ד"ר מיקי הרן: את האנטנה צריך להזיז.

ד"ר מיקי הרן: ויכוח על זה – אין לי, אני בצד שלכם, תמיד הייתי בצד שלכם בהיבט הזה.

ד"ר מיקי הרן: לא שווה לריב אתי היכן שלא צריך.

רן כהן: רק לחיזוק ההחלטה שלך להזיז את האנטנה, אני רוצה לומר שהממצאים בצורן מבחינה בריאותית הם הפוכים מאלה שהזכרת.

רן כהן: שם יש גם עלייה בממוצע הארצי וגם עלייה בסרטן המוח.

ד"ר מיקי הרן: אני לא רוצה להיכנס לזה.

ד"ר מיקי הרן: אתה רוצה, תשאל.

ד"ר מיקי הרן: אני רק רוצה לומר שצריך לקבל את הדברים כמו שהם.

ד"ר מיקי הרן: לעניין של הקרינה שהוא העניין שעליו אנחנו אמונים.

ד"ר מיקי הרן: אנחנו היינו אלה שביקשו להוריד את רמת הקרינה למרות זה שהאנטנה עמדה בתקנים.

ד"ר מיקי הרן: אמרנו שהיא עומדת בתקן הבין לאומי, ובכל זאת על פי עקרון הזהירות קבענו, על פי שיקול דעתנו, לאן זה צריך להגיע.

ד"ר מיקי הרן: האנטנה עומדת בערכים שהיא אמורה לעמוד בהם, וכדאי לדעת שבצורן – כפי שגם שמענו בישיבה הקודמת – רמת הקרינה היום היא כמו רמת הקרינה בסביבה עירונית מאנטנה סלולרית.

ד"ר מיקי הרן: אני לא אומרת שמה שהיה בעבר היה בסדר, חס וחלילה, שלא תבינו אותי שלא כראוי.

ד"ר מיקי הרן: אנחנו במשרד לאיכות הסביבה חשבנו והמלצנו להזיז את האנטנה, אבל כשאתה מקבל את ההחלטות אתה צריך שהכל יהיה לפניך כמו שצריך.

ד"ר מיקי הרן: הקרינה היום בצורן עומדת בהסכם והיא כמו בכל סביבה עירונית רגילה.

אברהם נתן: וזה 15% מהתקן.

ד"ר מיקי הרן: לא, זה הרבה פחות מ-15% מהתקן.

ד"ר מיקי הרן: ההסכם היה על 10% מהתקן.

ד"ר מיקי הרן: את הנקודות האלה כדאי שתביא בחשבון.

ד"ר מיקי הרן: כל פעם עולה העניין הזה עם מכון התקנים.

ד"ר מיקי הרן: מכון התקנים אמר: השתמשנו בכלי הלא נכון לקרינה.

ד"ר מיקי הרן: כדי למדוד קרינה צריכים להיות אנשי מקצוע, להבין מה עושים, מה מודדים.

קריאה: היה הסכם עם הממשלה - - -

קריאה: - - -

ד"ר מיקי הרן: היות ששמענו פה כל מיני הצהרות, אני אומרת שצריך להיזהר עם ההצהרות.

ד"ר מיקי הרן: האנטנה צריכה לזוז משם.

ד"ר מיקי הרן: לגבי הנתונים באשר לחולי ולקשר בין זה לבין הקרינה, אנחנו במשרד לאיכות הסביבה מכירים כל כך הרבה נושאים אחרים.

ד"ר מיקי הרן: אני רוצה להגיד משהו על הקישון.

ד"ר מיקי הרן: קדמיום ידוע כמסרטן, ולשחות בחומצה – זה דבר שלא מועיל לבריאות.

ד"ר מיקי הרן: לגבי הקרינה אין הוכחות כאלה.

ד"ר מיקי הרן: אבל קדמיום – ידוע שהוא חומר מסרטן, ויש עוד כל מיני דברים.

ד"ר מיקי הרן: אני לא רוצה למנות לכם את הכל.

ד"ר מיקי הרן: לכן אל תעשו, בבקשה, את ההשוואה בין הקישון לבין האנטנה כי אתם חוטאים לתושבים, משום שהם לא אנשי מקצוע, ואם הם שומעים שעניין הקישון והעניין הזה הם אותו דבר, הם חושבים שזה אותו דבר.

ד"ר מיקי הרן: אז אני מודיעה לך, זה לא אותו דבר.

ד"ר מיקי הרן: כמו שאתם אומרים, יכול להיות שבעוד עשרים שנה יתגלה מה שיתגלה.

ד"ר מיקי הרן: מי אני שאגיד מה יקרה בעוד עשרים שנה.

ד"ר מיקי הרן: כרגע זה לא אותו דבר.

ד"ר מיקי הרן: עכשיו אני חוזרת, את האנטנה צריך להזיז.

ד"ר מיקי הרן: לא ייתכן שיהיה בית ספר תחת אנטנה כזאת שמשדרת כל כך חזק – נקודה.

ד"ר מיקי הרן: במצב הקיים כיום בצורן הקרינה היא כמו קרינה מאנטנה סלולרית.

ד"ר מיקי הרן: זה המצב, שתדעו כשאתם מחליטים מה שאתם רוצים להחליט.

אמנון כהן: אני מבקש לשמוע עכשיו את נציג בזק.

פאול וייסבאך: פאול וייסבאך, משנה למנכ"ל בזק.

פאול וייסבאך: אנחנו מפעילים את התחנה כשירות לרשות השידור ופועלים על פי היתרים ועל פי ההוראות שאנחנו מקבלים מהגופים המוסמכים.

פאול וייסבאך: כשאנחנו מקבלים היתר מהמשרד לאיכות הסביבה להוריד את עוצמת השידור, זה מה שאנחנו עושים.

פאול וייסבאך: וכשהיתה החלטת הממשלה להפסיק לשדר בשפה הערבית – רשת ד' – לפני שנה, זה בדיוק מה שבוצע, והמשדר הכי גדול שהיה בתחנה – 1,200 קילוואט – לא משדר.

פאול וייסבאך: כפי שהזכרת, אדוני היושב ראש, היו שתי החלטות של הוועדה לענייני ביקורת המדינה.

פאול וייסבאך: הראשונה, שצריכים לעשות מדידות מוסכמות.

פאול וייסבאך: על זה אפילו נחתם הסכם בין כל גופי המדידה, ובינואר הוצא דוח מדידה חתום על ידי כל המומחים מכל המגזרים, ובשורה התחתונה הדוח הזה אומר – חתום על ידי מנכ"ל המשרד לאיכות הסביבה - שאנחנו עומדים בהסכם.

פאול וייסבאך: להפסיק את הפעלת התחנה – זו הוראה שצריכה להתקבל על ידי בזק.

פאול וייסבאך: כקבלן אחראי הוא יעשה את זה בדיוק כמו שהוא עשה גם לגבי משדר של 1,200 קילוואט.

אמנון כהן: אם מפסיקים להפעיל את זה פה, אפשר יהיה לשדר ממקום אחר?

פאול וייסבאך: לא.

פאול וייסבאך: זה נושא מורכב, אבל אי אפשר לכבות את התחנה ולשחזר מיד את השידור ממקום אחר.

אמנון כהן: אני רוצה לחדד את הנקודה הזאת.

אמנון כהן: נניח שהוועדה תקבל היום החלטה לסגור את האתר הזה לאלתר.

פאול וייסבאך: למחרת בבוקר כל מה שהתחנה הזו שידרה – לא ישודר.

אמנון כהן: מה היא משדרת היום?

פאול וייסבאך: רשת א' וגלים קצרים.

יוסף בר-אל: גלים קצרים זה לחוד.

פאול וייסבאך: עוד הערה אחת.

פאול וייסבאך: אנחנו מדברים על תחנה, ואני חושב שבאמצעות כמה מספרים אפשר להבין מה הגודל של האופרציה.

פאול וייסבאך: תחנה זה 1,000 דונם; תחנה זה אנטנות בגובה 200 מטר ומשהו.

פאול וייסבאך: ברור שמבחינה הנדסית לא בונים אתר כזה ביום אחד ולא לוקחים קופסה למקום אחר ומשדרים.

פאול וייסבאך: ולכן, בנוגע להערה שהיתה כאן לגבי האתר החליפי, צריכים להבין שאחרי שיש כל האישורים הסטטוטוריים ואחרי שיש מקור תקציבי להקמת התחנה, הזמן הדרוש לתכנון התחנה – לא תכנון המיקום – תכנון הציוד, ייצור הציוד, התקנה והפעלה של הציוד הוא בסדר גודל של שנתיים-שלוש.

פאול וייסבאך: רק שנבין, מדובר פה באופרציה הנדסית מורכבת, ולא ניתן לעשות את הדבר הזה בפחות משנתיים – שנתיים וחצי, ואת זה צריכים פשוט להביא בחשבון.

פאול וייסבאך: ולסיכום, ברגע שכל רשויות המדינה יחליטו ויתאמו ביניהן ויתנו הוראה לחברת בזק להפסיק את השידור, אנחנו נסגור.

פאול וייסבאך: אגב, אפשר לעשות את זה בצורה מאוד פשוטה, על ידי זה שהמשרד לאיכות הסביבה ייקח לנו את ההיתר.

פאול וייסבאך: בלי היתר אנחנו לא עובדים.

פאול וייסבאך: תודה רבה.

אמנון כהן: לפני שנקבל החלטה אני רוצה לשמוע את משרד הבריאות.

אמנון כהן: אני חרד לבריאותם של האנשים שגרים באזור הזה.

אמנון כהן: בית הספר קרוב לאתר, לומדים בו ילדים - דור העתיד של עם ישראל - ובענייני בריאות אנחנו לא מתפשרים.

אמנון כהן: על מנת לקבל החלטה נכונה ונבונה, על דעת חבריי כאן בוועדה, הייתי רוצה לשמוע מנציגי משרד הבריאות על הסכנה המיידית הממשית באזור הזה ואם יש מחקרים בחוץ לארץ בנושא הקרינות.

אמנון כהן: אני יודע שזה נושא חדש יחסית בעולם, אבל הייתי רוצה לשמוע על מה שיש.

אמנון כהן: בבקשה, ד"ר סדצקי.

ד"ר סיגל סדצקי: מבחינת העמדה המדעית היום בעולם לגבי ההשלכות של קרינה בלתי מייננת, הסוגייה הזאת היא סוגייה בלתי פתורה, כאשר יש מחקרים שמראים עודף גידולים, בעיקר לאוקמיה וגידולי מוח, ויש מחקרים אחרים שלא מסכימים עם הממצאים האלה, כך שאני חושבת שהשורה התחתונה היא שהנושא הזה הוא עדיין בוויכוח מדעי.

ד"ר סיגל סדצקי: לגבי הסוגיה הספציפית מה שקורה ביישובים האלה, יושב פה ד"ר בר חנא שבדק את הנושא הזה, אבל שוב - כמו שאתה שאלת - אני חושבת שהדבר החשוב הוא מה אומרים בעולם, ובעולם יש מדענים שחושבים שכן, יש מדענים שחושבים שלא.

ד"ר סיגל סדצקי: פורסמו הרבה מאוד מחקרים בנושא הזה, ואין שורה תחתונה; אין סיכום.

אמנון כהן: אני חוזר לנציג משרד התקשורת.

אמנון כהן: החלטת הממשלה היא מספטמבר 2000.

אמנון כהן: אם היא היתה מתבצעת מייד באותה העת, היום כבר היה אתר שידור חלופי.

אמנון כהן: אמרתם ששנתיים – שנתיים וחצי פחות או יותר הן הזמן הדרוש פחות או יותר לעניין זה.

קריאה: אחרי תכנון.

אמנון כהן: אחרי תכנון, אחרי הכל.

אמנון כהן: אי ביצוע החלטת הממשלה גרם לכך שהעניין התמסמס עד היום.

אמנון כהן: בבקשה, מה יוסי מלכה, יושב ראש המועצה המקומית צורן.

אמנון כהן: אני מבקש לא לחזור על דברים שנאמרו.

אמנון כהן: קראתי את הממצאים והבנתי שהם עומדים פחות או יותר בסטנדרטים מבחינת סכנה יום יומית, אבל מובן שאנחנו נשים דגש על נושא ההעתקה ונקדם אותו, בעזרת השם.

אמנון כהן: אם יש לך משהו לחדש לוועדה, בבקשה.

ד"ר מיקי הרן: צריך גם להוריד את האנטנות הרבות שלא עובדות.

ד"ר מיקי הרן: יש תשע כאלה.

ד"ר מיקי הרן: זה סתם מפחיד.

ד"ר מיקי הרן: גם את זה צריך לעשות.

אמנון כהן: מראית עין פחות חשובה לי.

אמנון כהן: מה שחשוב הוא שהאנטנות מושבתות כרגע.

אמנון כהן: בבקשה, מר יוסי מלכה.

יוסי מלכה: קודם כול, אני מודה לך, אדוני היושב ראש, על כינוס הישיבה, אני מודה לאדוני מבקר המדינה שמלווה אותנו כבר תקופת מה, וכמובן, לכל יושבי ראש הוועדה שעוקבים יחד עם יישובי הסביבה, ובפרט צורן, אחר הטיפול בתחנה.

יוסי מלכה: אני יודע שבמדינת חוק מכבדים הסכמים.

יוסי מלכה: אני לא נכנס לוויכוח המדעי אם זה גורם או לא גורם סרטן, בעיקר כשמדובר בתחום אפור שאין בו הכרעות חד משמעיות.

יוסי מלכה: אני מדבר על יישום הסכם שנחתם בין ממשלה בישראל לבין תושבים.

יוסי מלכה: משרד ראש הממשלה מעורב בהסכם הזה, אדוני היושב ראש.

יוסי מלכה: אני לא נכנס כרגע לעניין העוצמות, אבל סעיף 3 בהסכם אומר: "הצוות" – היינו, הצוות הבין משרדי – "יקבע בהמלצותיו לוחות זמנים להעתקת המשדרים מתחנת 'הלל' לאתרים חלופיים במגמה להשלים את ההעתקה בהקדם האפשרי".

יוסי מלכה: אדוני היושב ראש, כך כתוב: "בהקדם האפשרי" – תוך חודש, חודשיים, חצי שנה, שנה.

יוסי מלכה: שנתיים וחצי דנים בנושא.

יוסי מלכה: אגב, אין אפילו הסכמה על הנושא האלמנטרי של אתר חלופי.

יוסי מלכה: כלומר, מדובר בתהליך של שנים.

יוסי מלכה: אדוני היושב ראש, פה בוועדה, ב-12 בנובמבר 2001 – בראש הוועדה ישב אמנון רובינשטיין, וכבוד מבקר המדינה נכח בישיבה – התקבלו שתי החלטות.

יוסי מלכה: ההחלטה הראשונה נוגעת לנקודה החמה ביישוב.

יוסי מלכה: זו החלטה שהציע כבוד מבקר המדינה, והיא בוצעה.

יוסי מלכה: עוד נאמר באותה ישיבה, בהסכמת מינהל התכנון במשרד הפנים – הגב' דלית זילבר נכחה בישיבה - "משרד הפנים מתחייב עד ה-1 באפריל 2002 להציג בפני הוועדה אתר חלופי".

יוסי מלכה: יש לי גם הפרוטוקול.

יוסי מלכה: ריבונו של עולם, כמה סחבת אפשר לנקוט בדבר אלמנטרי?

יוסי מלכה: כאילו לא מדובר בחיי אדם, כאילו לא מדובר בעשרות אלפי תושבים שגרים באזור וסובלים מהקרינה.

יוסי מלכה: אדוני היושב ראש, מאז פורסמו הכתבות על פורת ויישובי הסביבה, קיימת אצלנו חרדה עצומה.

יוסי מלכה: גם לדברי משרד הבריאות, חרדה היא אחד הפרמטרים שגורמים לסרטן.

יוסי מלכה: אני יודע שיש חרדות מהרבה דברים בעולם, אבל כאן מדובר על גוש אנטנות שמאיים ומשדר, ויש ספק לגבי הנזק הממשי שהוא גורם לילדים שנולדים במרחק 400 מטר מהתחנה.

יוסי מלכה: זה דבר אחד.

יוסי מלכה: לכן, אני אומר, להשלים עם תהליכי קבלת ההחלטות במדינה – משמעותו ספק לגזור חיי אדם, ספק לא.

יוסי מלכה: אני לא רוצה לקבוע באופן ברור וחד משמעי, אני לא מדען, אבל יש בפירוש אפשרות שהדבר הזה יגרום נזק ממשי.

יוסי מלכה: יש בהסכם כלי בידי הוועדה.

יוסי מלכה: המשרד לאיכות הסביבה ממונה על יישום ההחלטות.

יוסי מלכה: יש בידו מה שנקרא "היתר הפעלה": "הארכת תוקף היתר הקרינה מעבר למועד זה" – ה-31 בדצמבר 2000 – "יותנה בהתקדמות עבודת הוועדה ובאי הפרת תנאי ההיתר".

יוסי מלכה: נניח שתנאי ההיתר לא מופרים.

יוסי מלכה: חברים יקרים, כתוב "יותנה בהתקדמות עבודת הוועדה".

יוסי מלכה: אין שום התקדמות בעבודת הוועדה.

יוסי מלכה: שנתיים ושבעה חודשים אין אפילו אתר חלופי.

יוסי מלכה: כלומר, פה ההחלטה היא למשוך את העניין לפחות עוד ארבע-חמש שנים, במקרה הטוב.

יוסי מלכה: אדוני היושב ראש, האם אי אפשר לאלץ להגיע לפתרון– אני אומר את זה בשיא הרצינות – באמצעות משיכת ההיתר והצבת העובדה לממשלה?

יוסי מלכה: אם נלך בדרך זו, תראה את כולם רצים, כי השידור הציבורי חשוב לכולם.

יוסי מלכה: רק אחרי שימשכו את ההיתר אפשר יהיה לזרז את התהליכים שנוגעים להעתקת התחנה.

יוסי מלכה: מילים ספורות לגבי האנטנות.

יוסי מלכה: אני שומע זמירות שכל המאבק שלי הוא על השטח, ואני מתקומם נגד הזמירות האלה.

יוסי מלכה: זה פשוט מכעיס אותי.

יוסי מלכה: המאבק של צורן הוא לא על השטח.

יוסי מלכה: יש פה בפורום הזה אנשים שחושבים שכל המאבק שלי הוא על השטח.

יוסי מלכה: למען הסר ספק, השטח שייך למועצה האזורית לב השרון, ולצורן אין שום עניין בשטח – נקודה.

אמנון כהן: אחרי שנתיים וחצי, מה התכנית?

יוסי מלכה: מה אני מבקש?

יוסי מלכה: ראשית, אני מבקש שהוועדה תורה למשרד לאיכות הסביבה למשוך את ההיתר בגין הפרת הסכם; שנית, יש להוריד לאלתר את האנטנות שאינן משדרות.

יוסי מלכה: זו מחווה קטנה של רצון טוב.

יוסי מלכה: ל א מדובר פה באיזה עניין גדול; שלישית, האם לא הגיע זמן לקבוע לוח זמנים אופרטיבי – כמו שנאמר בהסכם – להעתקת התחנה?

יוסי מלכה: חברים וחברות, מדינת ישראל, בשנת 2003, מפעילה את ה"חץ" שעושה את כל הנסים והנפלאות, ולא מסוגלת להעתיק תחנה?

רן כהן: אדוני היושב ראש, אני מבקש לומר עכשיו כמה משפטים, כי אני צריך לצאת לוועדת העבודה והרווחה להציג שם נושא.

רן כהן: דבר ראשון, העמדה שאומרת שעדיין אין ממצא מדעי החלטי ששולל פגיעה בבריאות הציבור אינה עמדה נייטרלית.

רן כהן: כאשר מדובר בבריאות של אזרחי ישראל, צריך לנקוט את העמדה שמתייחסת לחומרה, כלומר, שהסכנה לבריאות קיימת, כי אף אחד לא יכול לקחת על עצמו את הסכנה הכרוכה בעמדה האחרת.

רן כהן: זאת לא עמדה נייטרלית ולא עמדה אפתית.

רן כהן: דבר שני, הייתי ממליץ לך כן לקבל החלטה שאומרת שאת כל האנטנות המיותרות שכבר מושבתות יש לפרק.

רן כהן: יש לעניין הזה אימפקט מאוד חשוב גם על הציבור, גם על התחלת הפירוק שך האתר, גם להראות שהדברים מתחילים להיעשות.

רן כהן: והדבר האחרון – והוא העיקרי – אני עומד על זה שכל ההחלטות, כולל לוח הזמנים שיתקבל, ייושמו, וזאת תהיה החלטת הוועדה.

רן כהן: כל מה שהתחייבו כאן וכל מה שנאמר כאן גם לגבי הסקת המסקנות, משיכת ההיתר, הצגת המועדים לאתר חלופי – ייעשה, ובזמן קצר.

רן כהן: תקבע עכשיו לוח זמנים מקוצר, והם יצטרכו לעמוד בו, גם אם השר אברהם פורז יצטרך לזמן את כל הגורמים במשרד הפנים ולגמור את העניין יחד אתם, והוא הדין לגבי משרדים אחרים.

רן כהן: זאת המלצתי.

רן כהן: אני מודה לך.

אמנון כהן: אני מבקש לשמוע את ראש המועצה האזורית לב השרון.

יצחק ישועה: יש לי אחריות להקמת היישוב צורן.

יצחק ישועה: אגב, יש לי שם משפחה, גם שני נכדים שלומדים - כמו שאמר יוסי מלכה - 400 מטר מהתחנה.

יצחק ישועה: אני רוצה לומר שאני מזועזע.

יצחק ישועה: מי שהקים את היישוב זה משרד השיכון, והאנטנות היו קיימות שם.

יצחק ישועה: על דעת משרד השיכון וכל משרדי הממשלה ניתנה הנחיה – ונעשו בדיקות – להקים יישוב ובית ספר במקום.

יצחק ישועה: כאזרח מדינת ישראל, לא כראש מועצה, זה נראה לי מוזר מאוד שבשנות ה-90 ניתנו אישורים להקמת יישוב שקלט אלפי תושבים, כשהתחנה עם האנטנות הייתה קיימת, ולמעשה ברור לכולנו מה הדבר הזה גרם.

חיים מזר: -- -

יצחק ישועה: התקבלה החלטה על סגירת התחנה.

יצחק ישועה: אני רוצה להבין, אתה חושב שסתם קיבלו החלטה לסגור את התחנה?

יצחק ישועה: דבר שני, אנחנו מדברים פה לא רק על פורת וצורן.

יצחק ישועה: יש שם 15,000 תושבים שגרים בסמיכות.

יצחק ישועה: מדובר בעין שריד, עין ורד, גאולים, קדימה וכולי.

יצחק ישועה: אני מוכרח לומר שלפי ההתייחסות להחלטות האלה, כנראה, אסור להיות תמים במדינה.

יצחק ישועה: הבנו והאמנו שמיישמים את ההחלטות שהתקבלו בנוגע להורדת רמת הקרינה ועוצמת השידורים ולא בדקנו את העניין.

יצחק ישועה: מה אני יכול לעשות, אנחנו מאמינים במשרדי ממשלה.

יצחק ישועה: כנראה, אסור להאמין, כי לו היינו עוקבים, אולי היינו מונעים כמה נזקים, במידה שיש נזקים.

יצחק ישועה: אנחנו בפירוש עומדים על כך שיסגרו את התחנה, והיות שחושדים ביוסי מלכה שהוא רוצה את השטח, אני יכול לומר פה קודם כול שזה לא יעזור לו, כי השטח הוא של לב השרון, אבל אני רוצה לומר דבר נוסף.

יצחק ישועה: אני כראש רשות, כראש מועצה לא כל כך חזקה, מאוד נהנה מהארנונה, ואני מודיע פה חד משמעית: על אף זאת, ובלי כל קשר לזה, מצדי שיסגרו את התחנה מחר.

יצחק ישועה: בריאות התושבים שלי, תושבי לב השרון והסביבה, יותר יקרה מארנונה כזאת או אחרת.

יצחק ישועה: לכן, שלא יחשדו בנו, ואנחנו עומדים על כך שיסגרו את התחנה.

יצחק ישועה: ואני אומר עוד הפעם, אלפי תושבים - ואני יכול להוסיף גם את קדימה – גרים בסמיכות לתחנה, ולכן זו עמדת המועצה האזורית.

אמנון כהן: בתחילת הישיבה ביקשתי שהדיון יהיה ממצה וקצר, ומפאת כבודכם אני גם נתתי לכם להתבטא, והדברים שאמרתם חשובים מאוד.

אמנון כהן: מי אדוני?

אמנון כהן: כבודו יגיד כמה משפטים, בלי לחזור על הדברים שנאמרו.

ד"ר זמיר שליט"א: ד"ר זמיר שליטא, יועץ במפגעי סביבה אלקטרומגנטיים וכימיים.

ד"ר זמיר שליט"א: נתבקשתי על ידי תושבי פורת להביא ממצאים מדעיים שמצביעים על נזק - - -

ד"ר זמיר שליט"א: אתה גר במקום או שאתה יועץ שלהם?

ד"ר זמיר שליט"א: אני לא גר שם.

ד"ר זמיר שליט"א: נתבקשתי על ידם ועל ידי עורך הדין שלהם לבוא לכנסת ולהגיד את הדברים.

ד"ר זמיר שליט"א: ראשית, לשאלה אם התקן מתאים.

ד"ר זמיר שליט"א: התקן הוא גבוה מדי.

ד"ר זמיר שליט"א: בתקן דומה לתקן הישראלי משדרת תחנה של הוותיקן באיטליה וגורמת שם לסרטן ברמות כמו שיש בפורת.

ד"ר זמיר שליט"א: הסיכון ללאוקמיה בקרב ילדים שם, בסביבות התחנה של הוותיקן, הוא פי 2.2 מאשר בסביבה.

ד"ר זמיר שליט"א: מתברר שחשיפה לקרינת רדיו גורמת בתוך שלוש דקות לממצאים ברורים, כולל הפסקת ייצור של מעביר-עצבי שנקרא "אצטילכולין" והורמונים, ומופיע גורם קרישה בדם – בתוך שלוש דקות.

ד"ר זמיר שליט"א: לא צריך לחכות עשרים שנה.

ד"ר זמיר שליט"א: מופעלים גנים מסרנטים ונוצר מצב סרטני זמני.

ד"ר זמיר שליט"א: מופעלים גנים לחלבוני הלם חום שפורצים את המעבר למוח, ובאותו הזמן המוח נפרץ למזהמים כימיים.

ד"ר זמיר שליט"א: לכן, אם חקלאים עובדים ומרססים בשדות והם נמצאים אחר כך על יד התחנה, הם חוטפים את המזהמים האלה ישר למוח - מהריסוס ומכל הכימיקלים.

ד"ר זמיר שליט"א: החשיפה האלקטרומגנטית גורמת תוך דקות לנזק מוחי, והוא צולם ב-MRI ונראה בשינויים בגלי המוח.

ד"ר זמיר שליט"א: חשיפה לגלי רדיו גורמת ליצירת רדיקלים חופשיים.

ד"ר זמיר שליט"א: יש עבודה מסוף שנת 2002.

ד"ר זמיר שליט"א: זה מחמצן ממברנות בתאים, יש איבוד סידן בתאי עצב, יש חמצון ושברים ב-DNA- - -

אמנון כהן: כבודו, אנחנו לא אנשי מקצוע ולא כל כך מבינים מה שאתה אומר.

אמנון כהן: אני מבקש לסיים.

ד"ר זמיר שליט"א: שלא יגידו שאין ממצאים אחרים.

קריאות: -- -

אמנון כהן: כבודו יעביר את הממצאים לאנשי המקצוע במשרדי הממשלה, והם יתייחסו לכל הדברים האלה מבחינה מקצועית.

ד"ר זמיר שליט"א: העברתי את החומר לוועדת המדע.

אמנון כהן: תודה.

אמנון כהן: בבקשה, גברתי.

אירית קמינסקי: אירית קמינסקי, מעין שריד.

אירית קמינסקי: אני רוצה לציין רק עובדה אחת שאף אחד לא ציין.

אירית קמינסקי: אין בשום מקום בעולם אוכלוסייה שגרה בסמיכות כזו לתחנת שידור בסדר גודל כזה, ואני מבקשת מכל האנשים פה שיכולים לקבל החלטות: אל תעשו אותנו שפני נסיון.

אירית קמינסקי: זה הכל.

אמנון כהן: את צודקת.

אמנון כהן: בבקשה, יושב ראש רשות השידור.

אברהם נתן: אדוני היושב ראש, הדיון פה מתנהל בשני מישורים.

אברהם נתן: המישור הראשון הוא המישור הבריאותי.

אברהם נתן: לפני כשנתיים, על פי המלצת המשרד לאיכות הסביבה, אנחנו סגרנו את רשת ד', כך שלמעשה רמת הקרינה לפי התקן היא פחות מ-10%, על פי תחנת הניטור שמיקמנו בתוך בית הספר.

אברהם נתן: אם במקום מסוים, כמו פורת, יש חשש לקרינה, אין שום בעיה מבחינתנו שיקימו גם תחנת ניטור ותיבדק הקרינה שם, אבל למיטב הכרתנו, עצם סגירתה של רשת ד' הורידה את רמת הקרינה ל-10% מהתקן, ולכן אני חושב שמראה העיניים – אולי האנטנות – הוא שגורם לתושבים לחשוב שהתחנה פעילה במלוא עוצמתה.

אברהם נתן: אבל תדעו לכם, היא פועלת באחוזים מאוד נמוכים בהשוואה למה שהיתה יכולה לפעול, וזאת עקב החלטת הממשלה.

פנינה קנטי: אז תעבירו אותה.

אברהם נתן: אני אענה על זה.

אברהם נתן: ולכן, מבחינתנו כרשות השידור אנחנו אומרים לכם שהתחנה הזאת היא מאוד מאוד מוגבלת.

אברהם נתן: אנחנו מצדנו היינו מוכנים לעזוב את התחנה הזאת.

אברהם נתן: אלא מה?

אברהם נתן: כשאנו אומרים, למשל, שרשת ד' כבר לא משדרת היום, על זה צריך להקים ועדת חקירה, כי אנחנו לא משדרים בכלל למדינות ערב, לא משדרים בערבית, ואני חושב שמדינת ישראל לא יכולה להרשות לעצמה לא לשדר בערבית.

אברהם נתן: המשמעות של לא לשדר את רשת א' היא לא לשדר בכלל לכל העולם.

אברהם נתן: זאת המשמעות של סגירת תחנת "הלל".

אברהם נתן: אף אחד בעולם לא ישמע אותנו.

אברהם נתן: ולכן, אני לא בטוח שמדינת ישראל יכולה לקבל על עצמה שרירותית לסגור את האתר.

קריאה: יש לוויינים עכשיו.

אברהם נתן: טכנית, אני מוכן.

אברהם נתן: כרשות השידור אין לי בעיה, אבל אני אומר לכם שהמשמעות היא כזאת.

אברהם נתן: התחלתי בנושא של הבריאות.

אברהם נתן: אולי צריך לשים עוד תחנת ניטור, ואולי שתיים, לשכנע אתכם שאנחנו משדרים רק ב-10% מהתקן.

אברהם נתן: הורדנו את התפוקה בתחנה הזאת.

אברהם נתן: לעניין השני, שהוא בעיניי חמור ביותר, שהממשלה מתכנסת לפני שלוש שנים ומקבלת החלטה, ורשויות המדינה לא מבצעות את ההחלטה הזאת.

אברהם נתן: על פי מה שאני שומע כאן, אני אומר לכם שמדיניות משרדי הממשלה, המדיניות של אי קבלת החלטה, היא מדיניות לא נכונה, משום שההליך שמציע פה משרד הפנים: לתקן את התמ"א הארצית ורק אחר כך להגיש תמ"א מקומית – ההליך הזה לא ייגמר גם בתוך שנה.

אברהם נתן: אתם - משרדי הממשלה – צריכים להתכנס ובתוך עשרה ימים לקבל החלטה על האתר האלטרנטיבי.

אברהם נתן: חייבים לקבל החלטה, כי אין לאן להעביר את התחנה, וכל הזמן אנחנו נשב פה לצורך העניין הזה.

אברהם נתן: ועל זה אני ממליץ לך להקים ועדת חקירה פרלמנטרית, למה שלוש שנים לא מתקבלת החלטה, למה הרשויות פה לא מזיזות את עצמן לצורך העניין הזה.

יאיר מדר: אני אומר לך, אתה יכול לרשום: חמש שנים מהיום.

יאיר מדר: אלה סתם דיבורים.

יאיר מדר: חמש שנים מהיום, תרשמו את זה לפניכם.

אמנון כהן: בבקשה, אדוני, תציג את עצמך.

חיים חדד: חיים חדד, יושב ראש הוועד במושב פורת.

חיים חדד: אנחנו לא מדברים על חודשיים או על שנה.

חיים חדד: אנחנו סופגים את הקרינה הזאת כבר מעל חמישים שנה.

קריאה: - - -

חיים חדד: אז אתה לא יודע.

חיים חדד: אנחנו סופגים את הקרינה כמעט חמישים שנה.

חיים חדד: אדוני היושב ראש, אנחנו חיים שם, אנחנו עובדים שם.

חיים חדד: אתה היית בסיור אצלנו לפני חודש ואתה ראית.

חיים חדד: אין לנו ברירה, אנחנו נמצאים שם.

חיים חדד: אני מבקש בכל לשון של בקשה, אנחנו משלמים בחיים שלנו.

חיים חדד: לפני שנתיים התגלה אצלנו המקרה של הילד בן השלוש, ולפני חודש – אני עוד לא אמרתי את זה, אבל אני נאלץ להגיד את זה היום – התגלה מקרה נוסף בפורת.

חיים חדד: אנחנו מתים תחת הקרינה הזאת.

חיים חדד: אנחנו מבקשים מכם, אתם האמונים על החוק, תבצעו את החוק.

חיים חדד: אנחנו מבקשים מכם.

חיים חדד: תודה רבה.

אמנון כהן: גברתי מהמשרד לאיכות הסביבה, רצית לדבר.

אמנון כהן: בבקשה.

איילת רוזן: כולם מסכימים שהתוצאה הרצויה היא העתקת האתר, וכולם חושבים שמאחר שלמשרד לאיכות הסביבה יש סמכות למשוך את ההיתר, משיכת ההיתר תהווה לחץ מתאים, אבל צריך להדגיש שלממונה על הקרינה הסביבתית במשרד לאיכות הסביבה אין סמכות למשוך את ההיתר על מנת ליצור לחץ להעביר את האתר למקום אחר.

אמנון כהן: למי יש סמכות?

איילת רוזן: זה כאילו ללכת באופן עקיף, כי לא מחליטים.

איילת רוזן: מי שיש לו סמכות זה משרד הביטחון, שיסכים מול משרד הפנים.

איילת רוזן: זו דרך המלך.

יוסי מלכה: אבל, גברתי, הסמכות הזאת ניתנה לכם בהסכם.

איילת רוזן: העובדה היא שזה לא עובד.

איילת רוזן: אי אפשר להגיד שהפתרון הוא להכריח את הממונה על הקרינה למשוך את ההיתר, כי הסמכות מוגדרת בחוק, והסמכות למשוך את ההיתר מופעלת אם יש אי עמידה בתקן או אי עמידה - - -

פנינה קנטי: אי עמידה בהסכם שאתם חתומים עליו.

יוסי מלכה: אי אמידה בהסכם שגם אתם חתומים עליו.

אמנון כהן: נא לא להפריע, תנו לה לסיים, בבקשה.

איילת רוזן: זה אולטרה וירס לבקש מהממונה על הקרינה למשוך את ההיתר.

יוסי מלכה: אבל זה מעוגן בהסכם שגם אתם חתומים עליו.

יוסי מלכה: יצחק גורן, מנכ"ל המשרד, חתום עליו.

ד"ר מיקי הרן: אם מבקר המדינה יחליט, אנחנו נמשוך את ההיתר.

ד"ר מיקי הרן: זאת לא הבעיה.

אמנון כהן: לפני הסיכום נשמע ממבקר המדינה אם יש כמה נקודות שהוא רוצה להבהיר או לחדד.

אמנון כהן: בבקשה.

אליעזר זנדברג: אני מבקש לומר כמה מילים.

אליעזר זנדברג: המחדל נעשה.

אליעזר זנדברג: מכאן צריך להמשיך הלאה.

אליעזר זנדברג: מה שהיה צריך לעשות לפני שנתיים – לא נעשה עד היום.

אליעזר זנדברג: מצד אחר, אני חושב שעל הוועדה להיות ריאלית.

אליעזר זנדברג: פירושו של דבר שהחלטה אחת שלכם יכולה להיות להמליץ על הפסקת השידורים.

אליעזר זנדברג: אינני יודע אם בסמכות הוועדה להורות על הפסקת השידורים או להמליץ על הפסקת השידורים.

אליעזר זנדברג: זאת החלטה שיכולה לפתור את הבעיה בהינף יד, במובן זה שהתושבים ישנו בשקט.

אליעזר זנדברג: אני לא קובע עמדה אם הגישה הזאת נכונה או לא.

אליעזר זנדברג: אני רק אומר שזאת אפשרות אחת שעומדת בפני הוועדה.

אליעזר זנדברג: אם ההחלטה לא תהיה לסגור את האתר מיידית, הוועדה וכל הנוכחים שיושבים כאן צריכים לדעת שאסור לחיות באשליה שבעוד חודש או בעוד שנה או בעוד שנה וחצי הבעיה תיפתר.

אליעזר זנדברג: מרגע ההסכמה בדבר האתר החלופי מתחילה המערכת לפעול, ואז הדרך הנכונה היא פשוט להכתיב את סדר הזמנים, אבל בידיעה ברורה מראש שעם כל הרצון הטוב הבעיה לא תיפתר בפרק זמן כזה.

אליעזר זנדברג: צריך להבין שזה עניין לשנתיים לפחות, להערכתי.

ד"ר אליהו ריכטר: אם כן, יש לי הערה רפואית.

אליעזר זנדברג: אבל אם הוועדה תלך בדרך הזאת, לדעתי, עליה לקצוב את הזמן, מפני שאחרת גם בעוד שנתיים זה לא יהיה, ובוודאי לא בעוד שנה וחצי.

אליעזר זנדברג: עליה לקצוב לכל גורם וגורם את הזמן המקסימלי שבו עליו למלא את תפקידו ואת חובתו בהקשר הזה.

אליעזר זנדברג: אני לא רואה אפשרות אחרת מלבד שתי האפשרויות האלה.

אמנון כהן: תודה רבה.

אמנון כהן: אם יש למישהו כאן הערות רפואיות כאלה או אחרות, נא להגיש אותן לוועדה בכתב, וגם ניתן להפנות אותן למשרד הרלוונטי, למשרד הבריאות, למשרד לאיכות הסביבה.

אמנון כהן: אני לא רוצה לפגוע באף אחד, אבל כל מי שיש לו הערות, שלדעתו הן מאוד יעילות, מתבקש להפנות אותן אלינו, ואנחנו נפנה אותן לנוגעים בדבר.

אמנון כהן: לעצם סיכום הדיון היום – ואני מתייחס, כמובן, להצעותיהם של חבריי חברי הכנסת שהיו כאן - אנחנו מחליטים כך: ראשית, אם יש אנטנות לא אפקטיביות, שכבר לא משדרות, אני מבקש מבזק להוריד לפחות את האנטנות האלה, ולו מבחינה פסיכולוגית, כדי להראות לציבור שכן עושים משהו באזור הזה.

אמנון כהן: בתוך שבועיים אנחנו מבקשים שתורידו אותן ואנחנו מבקשים לקבל דיווח ממשרד התקשורת וממשרד הפנים - - -

תומר רוזנר: ממנכ"ל בזק.

אמנון כהן: ממנכ"ל בזק.

אמנון כהן: בתוך שבועיים מהיום אנחנו מבקשים לקבל דיווח אם הנושא בוצע או לא.

אמנון כהן: אני מבקש ממשרד הביטחון - על פי בקשתם שתינתן להם שהות של עשרה ימים עד שבועיים - שבתוך שבועיים יגישו את החלופות המתאימות למשרד הפנים ולוועדה.

אמנון כהן: אני מבקש שמנכ"ל משרד הביטחון ישלח אלינו את התשובה בכתב בתוך שבועיים.

אמנון כהן: שבועיים לאחר שמשרד הפנים יקבל את החלופות ממשרד הביטחון - זאת אומרת, בתוך חודש ימים מהיום - הוא יגיש את זה כבר לגורמים הרלוונטיים, עם תכנית מפורטת - - -

דלית זילבר: לא תכנית מפורטת, תכנית ארצית.

אמנון כהן: תכנית ארצית.

אמנון כהן: כמו כן אני מבקש שמנכ"ל משרד הפנים ידווח לנו איפה הדברים עומדים, מתי זה הוגש, ואנחנו נעקוב מקרוב, גם בוועדה הארצית, ונבקש שיזרזו את הנושא הזה בוועדה הארצית.

אמנון כהן: ודבר רביעי – כאן אני פשוט מביע את רחשי לבם של חברי הוועדה ושלי בנושא הבריאות של התושבים שגרים באזור הזה - אני מתכוון, בשם הוועדה, לבקש מהכנסת להקים ועדת חקירה פרלמנטרית לבדיקת כל ההשלכות של הנושא הזה של אתר "הלל", כדי שבעוד עשר שנים לא אעמוד מול ציבור שיגיד: לא טיפלתם.

אמנון כהן: הנושא הבריאותי מאוד מאוד חשוב לי, וכמובן, ייבדקו גם נושאים אחרים, לא רק בריאותיים, כולל הפרמטרים שציין גם ידידי אופיר פינס, ואנחנו נקדם את זה ביחד.

אמנון כהן: ועדת החקירה תהיה ועדה מקצועית שבה יישבו כל הנוגעים בדבר.

אמנון כהן: עוד היום או מחר נגיש את הבקשה לכנסת.

אמנון כהן: אני חושב שבשלב הזה נעקוב אחר הדברים, ובתוך חודש נעבור על המסמכים ונראה מה קורה, ואם נראה שמחפשים עוד פעם סיבות אחרות להיתלות בהן, נבקש אולי - בהתייעצות עם מבקר המדינה - חוות דעת בנושא הזה, ואולי כבוד מבקר המדינה יחליט באחת הפעמים שצריך לבדוק את הנושא הזה לעומק, אולי ברמה הכוללת: כל נושא הקרינות במודרניזציה של היום, כל הנושא של סכנה לבריאות הציבור.

אמנון כהן: אני חושב שהנושא הזה חשוב מאוד גם לוועדה, גם לעם.

אמנון כהן: תודה רבה לכל המשתתפים.

אמנון כהן: אני נועל את הישיבה.